ชาวมุสลิมยะลา เยี่ยมสุสานบรรพบุรุษ ประเพณี“รายอแน”
บรรยากาศในวันรายอแน  หรือรายอหก ตั้งแต่เช้าวันนี้ 9 พ.ค 65 ชาวไทยมุสลิมในพื้นที่ยะลา เดินทางไปเยี่ยมเยียนบรรพบุรุษที่กูโบร์ต่างๆ กันอย่างต่อเนื่อง หลังจากละหมาดซุบฮิ(ซุโบฮ) เสร็จแล้วสำหรับการเยี่ยมกูโบร์ ก็จะมีการทำความสะอาด ถากหญ้า ก่อนอ่านอัลกุรอาน ซิกรุลเลาะห์ (รำลึกถึงอัลลอฮฺ) สวดดูอาร์ ที่บริเวณหลุมฝังศพของบรรพบุรุษ ญาติพี่น้องของตัวเองเพื่อรำลึกถึงผู้ที่ล่วงลับไปแล้ว  นอกจากนี้ บางแห่งก็จะมีการจัดเลี้ยงอาหารให้กับบรรดาผู้มาเยี่ยมเยือนกุโบร์ หรือสุสานอีกด้วยวัน “รายอแน”หรือรายอหก เป็นประเพณีและวิถีปฎิบัติ ที่ชาวมุสลิมในพื้นที่ 3 จังหวัดชายแดนภาคใต้ ถือปฏิบัติกันมาตั้งแต่อดีตจนถึงปัจจุบัน  หลังจากที่ถือศีลอดในเดือนรอมฎอนเสร็จสิ้น และมีการเฉลิมฉลองวันรายออิดิ้ลฟิตรี ไปแล้ว 1 วัน ในวันถัดไป ศาสนาอิสลาม ส่งเสริมให้ถือศีลอดต่ออีก 6 วัน ชดเชยที่ได้มีการขาดไป ในช่วงเดือนรอมฏอนที่ผ่านมา ซึ่งเป็นการถือศีลอดสุนนะห์ (ตามความสมัครใจและตามแบบอย่างศาสดา) เมื่อเสร็จสิ้นการถือศีลอดครบ 6 วัน ชาวไทยมุสลิมในพื้นที่ 3 จังหวัดชายแดนภาคใต้ จะฉลองวันรายอหก หรือรายอแน อีกครั้งหนึ่ง โดยจะเดินทางไปทำบุญให้กับบรรพบุรุษที่ล่วงลับที่กูโบร์ต่างๆ ประจำหมู่บ้าน ซึ่งในวันรายอแนของทุกปี ถือเป็นวันรวมพบญาติ ณ สุสาน หรือกูโบร์ ปีละครั้ง ทำให้ในทุกสุสานในพื้นที่ต่างๆ ในพื้นที่ 8 อำเภอของจังหวัดยะลา หรือสุสาน โดยทั่วไป จะมีผู้คนเดินทางไปกันเป็นจำนวนมาก เนื่องจากญาติพี่น้องที่แยกย้ายไปอาศัยอยู่ในแต่ละพื้นที่ ทั้งในและต่างประเทศต่างเดินทางกลับบ้านเกิด เพื่อมาร่วมเยี่ยมเยียนสุสานบรรพบุรุษที่ล่วงลับไปแล้ว นอกจากนี้ ได้มีโอกาสพบญาติพี่น้องและร่วมรับประทานอาหารด้วยกัน ซึ่งถือเป็นประเพณีปฏิบัติกันมาเป็นเวลาหลายร้อยปีมาแล้ว